Ivan Sjisjkin

Ivan Ivanovitsj Sjisjkin (på russisk Иван Иванович Шишкин) (født 25. januar 1832 i Jelabuga i Russland, død 20. mars 1898 i St. Petersburg) var en russisk landskapsmaler med kontakter til Peredvizjniki-bevegelsen.

 Liv og virke 
Sjisjkin var født i byen Jelabuga i Vjatka-guvernementet (dagens Tatarstan). Etter eksamen fra gymnasiet i
Kazan, studerte han i fire år ved Høyskolen i tegning, maling og arkitektur i Moskva. Fra 1856 til –60 
hadde Sjisjkin plass ved St. Petersburgs keiserlige kunstakademi, hvor han gikk ut med de beste avgangspapirer.
Han mottok keiserlig stipend til å studere videre i Europa.

I en periode bodde og arbeidet Sjisjkin i Sveits og Tyskland (Dresden og Düsseldorf). Han stilte ut både 
i München og Zürich. Etter at han i 1865 kom tilbake til St. Petersburg ble han med i gruppen av (flest) 
kunstmalere som arbeidet for en mer realistisk malerkunst (Peredvizjniki-bevegelsen) og i det Russiske selskap for akvarellmalere.

Ved tilbakekomsten til Russland ble Sjisjkin medlem av Det keiserlige kunstakademiet i St. Petersburg og virket som 
professor i kunstmaling fra 1873 til 1898. Samtidig ledet han klassen som drev med landskapsmaling ved den 
høyere kunstskolen i St. Petersburg. Han deltok i flere utstillinger ved Kunstakademiet i St. Petersburg og 
den stor-russiske utstillingen i Moskva i 1882, i Nizjnij Novgorod (1896), og på verdensutstillingene i Paris
i 1867 og 1878, og Wien i 1873.

mini|høyre|Ivan Sjisjkin, Regn i eikeskog (1891)

 Malestil 
Sjisjkins malestil baserte seg på grundige studier av naturen. Verkene hans er preget av en poetisk fremvising av årstidene i skogene, den urørte naturen, dyrene og fuglene. Impulser fra den tyske, romantiske maleren Caspar David Friedrich er tydelig i store deler av kunsten hans. Sjisjkin eide en datsja i Vyra, sør for St. Petersburg. Der malte han noen av sine fineste landskapsmalerier. Han ble berømt for sine skoglandskap, og var ellers en utmerket tegner og litograf.
Han døde i St. Petersburg mens han arbeidet på et nytt maleri.

 Se også 
 Peredvizjniki

 Referanser 

 Eksterne lenker 

 Ivan Sjisjkin

Kategori:Russiske malere
Kategori:Personer fra Tatarstan